**På den dag!**

*Afslutningsandagt på sommerlejren 18.7.2019, LGJ*

**Esajas 12,1-3:** *På den dag skal du sige: Jeg takker dig, Herre; du var vred på mig, men din vrede lagde sig, og du trøstede mig. 2 Gud er min frelse, jeg er tryg, jeg frygter ikke, for Herren er min styrke og lovsang, han blev min frelse. 3 I skal øse vand med glæde af frelsens kilder.*

Dagen, profeten Esajas taler om, er Frelsens dag. *For Josef* var det den dag, Englen fortalte om det barn, Maria ventede sig. Og han tog Maria til sig og sørgede for Jesus ved fødsel og i barndommen – i glæde.

*For hyrderne* var det den dag, Jesus var født i Betlehem og englen fortalte dem det – og de fandt ham. Og de lovpriste Gud på deres marker. *For de vise mænd* fra Østerland var det den dag, de fandt Messias i Betlehem – vejledt af stjernen. Og de blev fyldt af stor glæde. *For en spedalsk* var det dagen, Jesus sagde: Jeg vil, bliv ren. Og han takkede. *For nogle små børn* var det dagen, Jesus tog dem i favn og velsignede dem. Det var frelsens dag. *For jøder og romere* var det den dag, Jesus blev korsfæstet og døde og han bad: Far, tilgiv dem! Han bad for alle mennesker, som har skyld og bærer skam. Frelsens dag var også den dag, da Jesus opstod fra de døde og sejrede over Døden – vores og alle andre menneskers død. Det var pinsedag, da det blev prædiket for alle i Jerusalem, at det var dem, der havde korsfæstet Jesus. På den dag øste de vand med glæde af frelsens kilder. Fik LIV og HÅB.

**FOR OS er frelsens dag** den dag, vi tænder det første lys i adventskransen og hører, at Jesus kommer på æslet som vor konge. *Det adventssøndagen,* hvor vi **l**igesom Josef hører vi, at du ikke skal frygte, lige meget, hvor svært det ser ud. For Marias barn er din bror. Vær en trofast far og mor. Jesus er hos jer! Frygt ikke! *Det er juledag,* hvor Jesus ikke bare blev født – men også ER født. Et barn er født i Betlehem. Forvunden ER nu al vor nød, os ER i dag en frelser født. JESUS er vores Lovsang! Frelsens dag er også vores *langfredag og påskedag.* Krist stod op af døde – afsonet er vor brøde – Krist stod op af døde – i himlen vi ham møde! *Og det er pinsedag,* når Helligånden kommer til os, der, hvor vi er forsamlet. *Ja, frelsens dag er alle vores søndage,* hvor Frelsens budskab prædikes i din menighed og kirke. Og det er alle dage, når vi holder aftenbøn og beder Fadervor.

***Jeg er tryg jeg frygter ej,*** */* ***du var vred - det lagde sig****. / N****u er du min trøst / min frelses milde røst.*** *(Lejrsangen 2019)*. Du hører MILD RØST med TRØST i Bibellæsningen søndage og hverdage. Skriftlæsningen. Vi bekender troen sammen. Og du bekender dine synder sammen med de andre i kirken. Mens du knæler, bliver du tilgivet: *”Alle dine synder er tilgivet. Gå hjem med fred!”* Og du får Jesu legeme og blod som et pant på, at det gælder dig. Du *øser vand med glæde af frelsens kilder.*

**FOR OS er frelsens dag særligt den dag, hvor Jesus tog os i sin favn i vores DÅB.** Vi blev Guds børn.

Derfor er hver dag frelsens dag, når du begynder med at tænke på din dåb – at Gud ser dig – og at du er forenet med Jesus i troen. - Det er frelsens dag i dag, fordi du er i Guds pagt.

***Kom og øs af mit vand / fyld med glæde din spand / øs fra kilder, der frelser dem i nød / for mit vand giver håb / giver liv ved min dåb / livets vand, for intet! / er mit råb.*** *(Lejrsangen 2019)*

**Så er der bare en dag tilbage – nemlig vores sidste dag her i livet. Men den kan også blive så god, så god en dag.** For du er døbt og dør i troen på din frelser. Din sjæl bliver båret hjem til Gud i saligheden. Den dag vil de andre synge om Jesus, at han opstod. Og de begraver dig i troen på, at du skal opstå, som Jesus opstod. Vi skal opstå sammen. Og være for evigt hos Gud. **D**er skal ikke mere være sorg og skrig eller pine. For vi skal for evigt være hos Gud. Derfor kan vi hver eneste dag løfte op vor sang – endnu en gang i denne jordens dale. For det er frelsens dag hver eneste dag – og den sidste dag bliver også frelsens dag.

Der er blevet sunget meget på sommerlejren, stille, stærkt og smukt. Og vi må godt fortsætte. Jeg er er sikker på, at vi vil gøre det, når vi bliver ved med at øse vand af Frelsens kilder. Amen.